สภาผู้ส่งออกสินค้าทางเรือแห่งประเทศไทย คาดส่งออกไทยปีนี้หดตัว 0.8%
สภาผู้ส่งออกสินค้าทางเรือแห่งประเทศไทย คาดส่งออกไทยปีนี้หดตัว 0.8% ถึง 0% ส่วนปี 60 คาดส่งออกโต 0-1%
1 พ.ย. 2559

สภาผู้ส่งออกสินค้าทางเรือแห่งประเทศไทย (สรท.) หรือ สภาผู้ส่งออก คาดสถานการณ์การส่งออกของประเทศไทยในปี 59 จะหดตัว -0.8% ถึง 0% ส่วนสถานการณ์ในปี 60 คาดว่าการส่งออกจะมีอัตราการเติบโตอยู่ระหว่าง 0 ถึง 1% เนื่องจากภาวะการส่งออกของประเทศไทยในช่วง 2 เดือนที่ผ่านมาขยายตัวดีกว่าที่คาดการณ์ไว้
ขณะที่สถานการณ์ส่งออกในเดือน ก.ย.59 มีมูลค่า 19,460 ล้านเหรียญสหรัฐ ขยายตัว 3.43% จากเดือนเดียวกันของปีก่อน ขณะที่มีมูลค่าการส่งออกในรูปเงินบาทเท่ากับ 668,932 ล้านบาท ขยายตัว 0.5% เมื่อเทียบกับเดือนเดียวกันของปีก่อน ส่วนภาพรวมการส่งออก 9 เดือนแรกมีมูลค่า 160,468 ล้านเหรียญสหรัฐ หดตัว -0.65%
นายนพพร เทพสิทธา ประธาน สรท.ระบุว่า ปัจจัยที่ส่งผลกระทบต่อการส่งออกในขณะนี้ ประกอบด้วย
1.กองทุนการเงินระหว่างประเทศได้ปรับลดประมาณการเติบโตทางเศรษฐกิจของประเทศเศรษฐกิจก้าวหน้าในปีนี้ลงจาก 1.8% เป็น 1.6% และปรับลดทิศทางการเติบโตของการค้าโลกลงจาก 2.7% เหลือ 2.3%
2.สถานการณ์ราคาน้ำมันและสินค้าโภคภัณฑ์หลักในตลาดโลกที่ยังคงทรงตัวในระดับต่ำ
3.ความไม่แน่นอนในการปรับขึ้นดอกเบี้ยของธนาคารกลางสหรัฐฯ และผลกระทบต่ออัตราแลกเปลี่ยนที่อาจเกิดขึ้นจากการเก็งกำไร และการปรับขึ้นอัตราดอกเบี้ยจริงในอนาคต
4.การเมืองระหว่างประเทศและการก่อการรร้าย ทั้งในยุโรปและตะวันออกกกลาง
5.ความเชื่อมั่นภาคธุรกิจและกำลังซื้อของผู้บริโภคยังคงทรงตัวในระดับต่ำ เพราะรอดูสถานการณ์ทางเศรษฐกิจและปัจจัยที่เกี่ยวข้องอื่นๆ
6.มาตรการปกป้องตลาดของประเทศคู่ค้า เพื่อปกป้องผู้ประกอบการในประเทศของตนเอง
7.ความสามารถในการปรับตัวของผู้ส่งออกไทย ทั้งการหาตลาดใหม่และการแข่งขันที่รุนแรงขึ้น
8.ทิศทางและความคืบหน้าในการเจรจา FTA กรอบต่างๆ ยังไม่ชัดเจน ซึ่งส่งผลให้คู่ค้าประวิงการเจรจาทั้งการซื้อขายและการลงทุน